**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «O περί Ρύθμισης Ληξιπρόθεσμων Κοινωνικών Εισφορών (Τροποποιητικός) Νόμος του 2022»**

**Παρόντες:**

Αντρέας Καυκαλιάς, πρόεδρος Πανίκος Λεωνίδου

Χρίστος Χριστόφιας Χρίστος Σενέκης

Γιώργος Κουκουμάς Ανδρέας Αποστόλου

Ονούφριος Κουλλά Μαρίνος Μουσιούττας

Φωτεινή Τσιρίδου

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 4 και 18 Οκτωβρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της η διευθύντρια των Υπηρεσιών Κοινωνικών Ασφαλίσεων του Υπουργείου Εργασίας και Κοινωνικών Ασφαλίσεων, καθώς και εκπρόσωποι της Νομικής Υπηρεσίας της Δημοκρατίας και των εργοδοτικών οργανώσεων ΚΕΒΕ και ΠΟΒΕΚ. Οι συνδικαλιστικές οργανώσεις ΠΕΟ, ΣΕΚ και ΔΕΟΚ, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Η εργοδοτική οργάνωση ΟΕΒ, παρ’ όλο που δεν εκπροσωπήθηκε στη συνεδρία της επιτροπής, απέστειλε γραπτή επιστολή, ημερομηνίας 30 Σεπτεμβρίου 2022, με την οποία αναφέρει ότι δε φέρει ένσταση αναφορικά με τους σκοπούς και τις επιδιώξεις του υπό συζήτηση νομοσχεδίου.

Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Δημήτρης Δημητρίου.

Σκοπός του νόμου που προτείνεται είναι η τροποποίηση του περί Ρύθμισης Ληξιπρόθεσμων Κοινωνικών Εισφορών Νόμου, ώστε να παραταθεί μέχρι την 1η Ιουλίου 2023 η πρόνοια με την οποία απαγορεύεται η έγερση πολιτικής αγωγής εναντίον προσώπου που είναι δικαιούχο ελάχιστου εγγυημένου εισοδήματος ή δημόσιου βοηθήματος για οφειλές, όπως αυτές καθορίζονται στον υπό τροποποίηση νόμο.

Στο πλαίσιο της εξέτασης του υπό συζήτηση νομοσχεδίου στην επιτροπή η διευθύντρια των Υπηρεσιών Κοινωνικών Ασφαλίσεων ανέφερε ότι με τις προτεινόμενες τροποποιήσεις επιδιώκεται η παράταση μέχρι την 1η Ιουλίου 2023 της προστασίας που παρέχεται από το κράτος στους δικαιούχους ελάχιστου εγγυημένου εισοδήματος και στους λήπτες δημόσιου βοηθήματος με την απαγόρευση έγερσης πολιτικής αγωγής εναντίον τους για οφειλές που προβλέπονται στον υπό τροποποίηση νόμο. Με την εν λόγω προτεινόμενη ρύθμιση, όπως η ίδια δήλωσε, θα επωφεληθούν 229 άτομα.

Στο πλαίσιο της περαιτέρω εξέτασης του υπό συζήτηση νομοσχεδίου την επιτροπή απασχόλησαν μεταξύ άλλων τα ακόλουθα:

1. Το ενδεχόμενο η προτεινόμενη ρύθμιση για απαγόρευση έγερσης πολιτικής αγωγής εναντίον δικαιούχου ελάχιστου εγγυημένου εισοδήματος ή λήπτη δημόσιου βοηθήματος να τροποποιηθεί ανάλογα, ώστε να τύχει εφαρμογής σε μόνιμη βάση ή για χρονικό διάστημα πέραν του ενός έτους.
2. Κατά πόσο η προτεινόμενη αναδρομική ισχύς του νόμου ενδέχεται να δημιουργήσει οποιεσδήποτε επιπλοκές νομικής φύσεως.

Σχολιάζοντας τους πιο πάνω προβληματισμούς και θέσεις των εμπλεκόμενων φορέων και μελών της επιτροπής, η διευθύντρια των Υπηρεσιών Κοινωνικών Ασφαλίσεων μεταξύ άλλων ανέφερε τα ακόλουθα:

1. Αναφορικά με την πρώτη παρατήρηση, σε καμιά περίπτωση η οποιαδήποτε ρύθμιση δεν πρέπει να επιφέρει πλήρη αποποίηση των υποχρεώσεων των δικαιούχων ελάχιστου εγγυημένου εισοδήματος και των ληπτών δημόσιου βοηθήματος οι οποίες απορρέουν από τις διατάξεις του υφιστάμενου νόμου. Ωστόσο, το ενδεχόμενο η προτεινόμενη προστασία του κράτους προς τους δικαιούχους ελάχιστου εγγυημένου εισοδήματος και τους λήπτες δημόσιου βοηθήματος να παρασχεθεί σε μόνιμη βάση ή για χρονικό διάστημα πέραν του ενός έτους θα εξεταστεί σε μεταγενέστερο στάδιο και μετά την ψήφιση του υπό αναφορά νομοσχεδίου σε νόμο.
2. Αναφορικά με τη δεύτερη παρατήρηση, η ενσωμάτωση αντίστοιχης πρόνοιας με αναδρομική ισχύ έχει ακολουθηθεί και στο παρελθόν σε προηγούμενες τροποποιήσεις του σχετικού άρθρου του βασικού νόμου χωρίς οποιεσδήποτε επιπλοκές νομικής φύσεως.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

25 Οκτωβρίου 2022

Αρ. Φακ.: 23.01.063.156-2022

ΧΚ/ΠΧ,ΓΜ/ΧΧΡ